Køge Kommune

Att.: Teknik- og Miljødirektør Torben Nøhr

Torvet 1

4600 Køge

16. december 2013

**Høringssvar vedrørende Universitetshospital Køge**

Bestyrelsen for Grundejerforeningen Norsvej skal herved afgive høringssvar til projektet for Universitetshospital Køge.

Grundejerforeningen omfatter 140 parcelhuse beliggende på Padborgvej, Oddervej og Oksbølvej i Ølby/Køge, hvor parceller grænser op til Køge Sygehus/Universitetshospital Køge.

Med henvisning til vores tidligere brev af d. 5. august 2013 til daværende borgmester Marie Stæke, samt informationsmødet den 27. november 2013 på Køge Sygehus vedr. VVM redegørelse, skal vi herved udtale følgende:

**Skovparkering**

Da vores areal umiddelbart grænser op til ringbevoksningen/beplantningsbæltet omkring det kommende Universitetshospital vil vi understrege vigtigheden af, at ind- og udsigten til/fra parcellerne til de planlagte P-pladser i skovparkering og de kommende bygninger ikke øges i forhold til de nuværende forhold. Tillige bekymrer det os at støjniveauet og udstødningsgasser fra køretøjer vil forurene vores område betydeligt i forhold til i dag.

Vi skal gøre opmærksom på, at netop det område der støder op til vores område i dag er det tyndest beplantede område af beplantningsbæltet omkring sygehuset. En yderligere udtynding eller fjernelser af træer og buske vil bevirke store gener for vores område.

I dag er beplantningen og afskærmningen til sygehuset i ”2 faser” hvor 1. fase er en tæt og lavbusk beplantning med en højde på 2-3 meter og fase 2. er høje træer som skærmer udsigten til sygehuset. Begge ”faser” skal bevares.

Det omtalte område omfatter et 90 graders udsnit at beplantningsbæltet der vender mod syd-vest.

Vi vil gerne pege på muligheden for, at der arbejdes videre med en underjordisk parkeringsløsning.

**Trafikforhold**

Der vil med yderligere 3-4000 arbejdspladser samt patient og pårørendes færdsel blive en markant øget trafik omkring Stensbjergvej og Lykkebækvej. Vi mener, at det bør overvejes, at etablere nye cykel- og gangstier i forskudt niveau i forhold til biltrafik på Stensbjergvej og Lykkevækvej. Dette for at give en større trafiksikkerhed til alle områdets cykellister og fodgængere, hvoraf mange er børn til Skole og institution ved Norsvej.

Grundejerforeningen vil tillige foreslå, at der på Ølbyvej etableres fortov, cykelsti og vejbelysning helt ud til den skiltede bygrænse lige efter Lykkebækvej. Det vil give en sikrere trafik og tydeliggørelse af at man kommer ind i byzone.

Der ud over kræves det, at der tænkes en komplet og holdbar trafikløsning ind, mht. trafik- og vejforholdene på afkørsel 32 (Køge/Ølby) og helt frem til Lykkebækvej, herunder en udvidelse af de trafikale forhold på Stensbjergvej.

**Andre støjforhold**

I forbindelse med helikopterflyvning til og fra Universitetssygehuset vil der uundgåelig blive en større støjbelastning for området. Hvordan tages der hensyn til dette?

Den skitserede helikopterlandingsplads der skal kunne tage de store redningshelikoptere og helikoptertrafik under byggefasen, ligger ud for den vestlige ende af Lykkebækvej og maksimalt 50 meter fra parceller på Padborgvej.

Vi vil opfordre til, at denne henlægges til den nye og angivet P-plads (personale parkering) ved Lykkebækvej. Hermed skabes der mindre støj for vores beboere. Dette vi samtidig mindske afstanden til Universitetshospitalet.

Bestyrelsen ser frem til at kunne deltage med 2 personer i følgegruppens arbejde. Det to personer er noteret på den fremlagte liste ved mødet den 27. november. Det drejer sig om Michael Andersen og Kaare Kyst.

Med venlig hilsen

på vegne af Grundejerforeningen Norsvej

Michael Andersen

formand